Iosephus Reinhart
Iosephus Reinhart (natus die 1 Septembris 1875 Rüttenen SO, mortuus die 14 Aprilis 1957 Soloduri) fuit scriptor Helveticus germanophonus fabularum mythistoriarumque. In historiis faciendis dialecto Alemannica utebatur.

Vita
Filius agricolae annis inter 1890 et 1894 seminarium paedagogorum erudiendorum frequentavit, antquuam magister Niedererlinsbach (anno 1894) et Schönenwerd in schola districtus fieret. Ex anno 1911 litteris Theodiscis historiaeque Berolini, Novicastri et Bernae studuit. Tunc annis inter 1912 et 1945 Soloduri in seminario paedagogico in Theodiscis operam dabat.

Reinhart scriptor
Anno 1897 primum opusculum Liedli ab em Land exaravit cui anno 1901 Gschichtli ab em Land sequebatur. Iodoco Winteler  dialectologo et Sophia Hämmerli poeta populari instigantibus multa opera in dialecto Soloduro pago propria pepigit. Neque auxilium Othonis de Greyerz continuatum taceatur. Narrationes autobiographicae [velut Der Galmisbub (1922) et Dr Schuelheer vo Gummental (1925)] pueritiam, Doktor us der Sunnegass (1931) et Solothurnerlüt autem tensiones inter traditionem et epocham recentiorem ostendebant.  

In lyrica Helvetica dialectali poemata eius Mis Müeti het mer brichtet, D'Zyt isch do et  S het deheim e Vogel gsunge cantilenae sat populares factae sunt Casimiro Meister musicographo. 

Reinhart etiam periodicum iuventuti dicatum Jugendborn condidit libros pueriles et vitas Helvetorum illustriorum scripsit.

Bibliographia
Solothurnerland - Heimatland. Festschrift zum 70. Geburtstag von Josef Reinhart, Araviae 1945 
 Fritz Wartenweiler: Freu di! Aus dem Leben u. Schaffen von Josef Reinhart, Turici 1955
Paul Zinsli et Otto Basler: Josef Reinhart, Araviae 1958. 
Peter Schönborn: Josef Reinhart. Leben und Werk, Vituduri 1964
Werner Günther: "Josef Reinhart", in: Dichter der neuen Schweiz, editio altera, Bernae 1968
Fred Reinhardt: Josef Reinhart. Motive und Persönlichkeit, Bernae 1976

Honores
Anno 1936 doctor honoris causa ab Alma Matre Bernensi declaratus est et anno 1952 Opus fundatum Helveticum pro Schillero nominatum ei praemium magnum adiudicavit.

Nexus externus 

De Iosepho Reinhart pagina a Carolo Linsmayer scripta

Scriptores Helvetiae
Scriptores mythistoriarum Helvetiae
Auctores Theodisci
Nati 1875
Mortui 1957
Paedagogi